Αντωνία (κόρη του Μάρκου Αντώνιου)

:*Να μη συγχέεται με την [[Αντωνία η Πρεσβύτερη|Αντωνία την Πρεσβύτερη]] και την [[Αντωνία η Νεότερη|Αντωνία τη Νεότερη]], κόρες τού Μ. Αντωνίου από την [[Οκταβία η Νεότερη|Οκταβία τη νεότερη]].*

Η **Αντωνία Πρίμα** (γενν. 50 π.Χ.) ήταν Ρωμαία ευγενής από το γένος των Αντωνίων, έζησε στη Σμύρνη και ήταν σύζυγος του Έλληνα ευγενούς Πυθόδωρου του Τραλλιανού.

## Πρώτα χρόνια

Η Αντωνία Πρίμα ήταν κόρη τού Μάρκου Αντωνίου και της δεύτερης συζύγου και εξαδέλφης του Αντωνίας Υβρίδας της Νεότερης. Ο Μ. Αντώνιος είχε πέντε συζύγους, με την πρώτη σύζυγο του Φαδία δεν είναι γνωστό αν είχαν παιδιά ή δεν υπάρχουν καταγεγραμμένα. Η Αντωνία λεγόταν *"Αντωνία Πρίμα"* (prima = πρώτη) επειδή ήταν το πρώτο καταγεγραμμένο παιδί του Μάρκου Αντώνιου, γεννήθηκε και μεγάλωσε στη Ρώμη. Το 47 π.Χ. οι γονείς της χώρισαν, διότι η μητέρα της κοιμήθηκε με τον φίλο τού Μ. Αντωνίου, τον Τριβούνο Π. Κορνήλιο Δολαβέλλα. Ο Μάρκος Αντώνιος παντρεύτηκε κατόπιν σε τρίτο γάμο την Φουλβία με την οποία απέκτησε τους μικρότερους ετεροθαλείς αδελφούς της Μάρκο Αντώνιο Άντυλλο και Ίουλο Αντώνιο. Η τέταρτη σύζυγος του Μάρκου Αντώνιου ήταν η αδελφή του Οκταβιανού Αυγούστου Οκταβία η Νεότερη, οι δύο κόρες τους ήταν η Αντωνία η Πρεσβύτερη και η Αντωνία η Νεότερη. Η πέμπτη σύζυγος του Μάρκου Αντώνιου ήταν η γνωστή βασίλισσα Κλεοπάτρα Ζ΄ της Αιγύπτου, μαζί της απέκτησε τον Αλέξανδρο Ήλιο, την Κλεοπάτρα Σελήνη Β΄ και τον Πτολεμαίο Φιλάδελφο. 

## Ο αρραβώνας με τον Μάρκο Αιμίλιο Λέπιδο τον Νεότερο

O Τέοντορ Μόμσεν ήταν ο πρώτος ιστορικός που ταύτισε την σύζυγο του Πυθόδωρου του Τραλλιανού με την κόρη του Μάρκου Αντώνιου που είχε αρραβωνιαστεί έναν γιο του Τριβούνου Μάρκου Αιμίλιου Λέπιδου. Η άποψη του Τέοντορ Μόμσεν έχει σήμερα γίνει ευρύτατα αποδεκτή από όλους τους ιστορικούς. Ο πατέρας της είχε ρυθμίσει τον αρραβώνα της με έναν από τους γιους του συναδέλφου του Τριβούνου Μάρκου Αιμίλιου Λέπιδιου τον οποίο διόρισε το ίδιο έτος Pontifex Maximus. Ο αρραβωνιαστικός της πιθανότατα ήταν ο μεγαλύτερος γιος του Μάρκος Αιμίλιος Λέπιδος ο Νεότερος ή ίσως και κάποιος νεότερος. Την ίδια περίοδο δεν είναι γνωστό αν βρισκόταν η Αντωνία με την μητριά της ή συνόδευε τον πατέρα της στις εκστρατείες του στην Ανατολή. Μόλις ξεκίνησε ο εμφύλιος με τον Οκταβιανό Αύγουστο η Φουλβία πέθανε και ο Μάρκος Αντώνιος παντρεύτηκε σε τέταρτο γάμο την Οκταβία την Νεότερη. Η Αντωνία Πρίμα έζησε πιθανότατα τα επόμενα χρόνια μαζί με την μητριά της και τα μικρότερα ετεροθαλή αδέλφια της. Την εποχή που ο Μάρκος Αιμίλιος Λέπιδος βρισκόταν στην Αφρική ο Μάρκος Αντώνιος ενώ προετοιμαζόταν για εκστρατεία στους Πάρθους του έστειλε τον δούλο του Καλλία με μήνυμα να προετοιμάσει τον γάμο των παιδιών τους (37 π.Χ.). Την επόμενη χρονιά ωστόσο (36 π.Χ.) ο Λέπιδος ατιμάστηκε και ο γάμος ανάμεσα στην Αντωνία και τον Λέπιδο τον Νεότερο ακυρώθηκε. Ο Δίων Κάσσιος πιστεύει ο Λέπιδος ο Νεότερος και η Αντωνία ήταν στην πραγματικότητα παντρεμένοι, οι περισσότεροι ιστορικοί το απορρίπτουν εκτός από εξαιρέσεις όπως ο Νικόλα Κρινίτι. Πριν ταυτίσει ο Μόμμσεν την αρραβωνιαστικιά του Λέπιδου με την σύζυγο του Πυθόδωρου των Τραλλέων επικρατούσε η άποψη ότι η Αντωνία είχε πεθάνει αφού την εποχή που πέθανε ο Λέπιδος ο Νεότερος (30 π.Χ.) ήταν παντρεμένος με μια άλλη γυναίκα την Σερβίλια.

## Ο γάμος

Την περίοδο 36/34 π.Χ. η Αντωνία παντρεύτηκε τον Πυθόδωρο των Τραλλέων, έναν Έλληνα της Ανατολής που καταγόταν από τις Τράλλεις, σημερινό Αϊδίνιο, ένας άντρας εξαιρετικά πλούσιος και φίλος του αείμνηστου Πομπήιου. Ο Πυθόδωρος ήταν 20 χρόνια μεγαλύτερος της Αντωνίας, ο λόγος για τον οποίο ο Μάρκος Αντώνιος πάντρεψε την κόρη του μαζί του ήταν η ανάγκη για τα πλούτη του τα οποία χρειαζόταν για την εκστρατεία του στην Παρθία. Την ίδια εποχή ο Μάρκος Αντώνιος είχε παντρευτεί την πέμπτη σύζυγο του Κλεοπάτρα της Αιγύπτου από την Δυναστεία των Πτολεμαίων, είχε γίνει ήδη βασίλισσα της Αιγύπτου και ζούσαν μαζί στα ανάκτορα τους στην Αλεξάνδρεια. Ο γάμος της Αντωνίας με τον Πυθόδωρο εξόργισε την Ρωμαϊκή Σύγκλητο με αποτέλεσμα με αποτέλεσμα να κηρύξει τον πόλεμο στον πατέρα της και την μητριά της Κλεοπάτρα. Την επόμενη χρονιά ο Οκταβιανός Αύγουστος νίκησε τον Μάρκο Αντώνιο και τον ανάγκασε να αυτοκτονήσει, το αποτέλεσμα ήταν η διάλυση του βασιλείου της Αιγύπτου. Η Αντωνία και ο σύζυγος της Πυθόδωρος επέστρεψαν στην Μικρά Ασία και εγκαταστάθηκαν στην Σμύρνη, απέκτησαν (30/29 π.Χ.) το μοναδικό τους παιδί Πυθοδωρίδα του Πόντου η οποία με τους γάμους της έγινε βασίλισσα του Πόντου και της Καππαδοκίας.

## Παραπομπές



## Πηγές

*Magie, David (2017). Roman Rule in Asia Minor, Volume 2 (Notes): To the End of the Third Century After Christ. Princeton Legacy Library. Vol. 2 (new ed.). Princeton University Press
*Potter, Franklin H. (1934). "Political Alliance by Marriage". The Classical Journal. 29 (9): 663–674
*Southern, Pat (2009). Antony and Cleopatra: The Doomed Love Affair That United Ancient Rome and Egypt. Amberley Publishing
*Weigel, Richard D. (2002). Lepidus: The Tarnished Triumvir. Routledge
*William, Smith (1872). A Dictionary of Greek and Roman biography and mythology: By various writers. Ed. by William Smith. Illustr. by numerous engravings on wood. In 3 vols, Volym 1. Murray

Κατηγορία:Ρωμαίοι ευγενείς